
הצעת חוק לתיקון פקודת הסמים המסוכנים (פיצוי קטין שניזוק), התשס"ג-2003  (פ/807)



היו"ר איוב קרא:

	אני פותח את הישיבה. על סדר היום: הצעת חוק לתיקון פקודת הסכמים המסוכנים (פיצוי קטין שניזוק), התשס"ג-2003 - מאת חבר-הכנסת יאיר פרץ וקבוצת חברי-כנסת.

שגית אפיק:

	הצעת החוק של חבר-הכנסת יאיר פרץ מציעה לתקן את פקודת הסמים המסוכנים כך שניתן יהיה לפצות קטין שניזוק בשל עבירה לפי סעיף 21 לפקודת הסמים המסוכנים בפיצוי שהוא גבוה מהפיצוי הקבוע בסעיף 77 לחוק העונשין.

	במהלך הקריאה הטרומית הודיע שר המשפטים, שהממשלה תסכים להצעת החוק הזאת בתנאי שחבר-הכנסת יאיר פרץ יהיה מוכן לכך שהתיקון ייעשה במסגרת סעיף 77 לחוק העונשין, סעיף העוסק בפיצוי בשל נזק שסבל קרבן בשל עבירה שנגרמה לו, ובתנאי שהסכום שיהיה קבוע יהיה כפל הסכום שקבוע בסעיף 77  לחוק העונשין. הסכום הקבוע בחוק העונשין הוא 114 אלף שקל - פיצוי עבור הנזק או הסבל שנגרם.

היו"ר איוב קרא:

	מה הכוונה פה ב"נזק"?

ענת אסיף:

	מכיון שחבר-הכנסת דיבר באופן ספציפי על קטינים שניזוקו מעבירות של סמים, הוא התכוון לתשלום עבור גמילה מסמים.

היו"ר איוב קרא:

	כלומר, זו גמילה ולא נזק.

איתן גורני:

	גמילה או גמילה וטיפול רפואי.

ענת אסיף:

	גמילה וטיפול רפואי מסמים. אלה נזקים שנגרמו לו בעקבות העבירה, מכיון שמישהו הדיח אותו להשתמש בסמים.

שגית אפיק:
	
	נגרם לו נזק כתוצאה מהשימוש בסמים. זה הנזק.

ענת אסיף:

	זה בהקשר של סמים. בהקשר הכללי, זה תלוי בעבירה.

איתן גורני:

	כלומר, התוכן של מה שכתוב כאן יעבור לסעיף 77 וכן יהיה יהיה כפל הסכום ששם.

שגית אפיק:

	היתה גם הסכמה מאוחרת גם בעניין הזה.

ענת אסיף:

	לא מאוחרת. זו היתה ההסכמה.

היו"ר איוב קרא:

	צריך להתנות את הכסף הזה בכך שהוא הולך לגמילה. האם זה מותנה פה?

שגית אפיק:

	לא.

ענת אסיף:

	אני עורכת-הדין ענת אסיף ממשרד המשפטים, וברצוני להסביר זאת. מה שחבר-הכנסת יאיר פרץ הציע היה באמת מכוּון לנושא הסמים ולכן הוא גם הציע זאת כתיקון בתוך פקודת הסמים המסוכנים, וזאת ספציפית לגבי עבירה כלפי קטינים וספציפית כדי לעזור לקטינים להגמל מהסמים שהם התמכרו אליהם.

	אומר מה הממשלה הסכימה עם חבר-הכנסת, אחרי שהסברנו לו את המצב המשפטי. המצב המשפטי היום הוא, שלפי חוק העונשין בכל עבירה שהיא הנפגע מהעבירה יכול לקבל פיצוי ממי שמורשע בעבירה במסגרת גזר-הדין. במסגרת גזר-הדין, בית-המשפט יכול לחייב את מי שמורשע בעבירה לשלם פיצויים לנפגע על הנזקים שנגרמו לו עד תקרה מסויימת שקבועה בחוק. התקרה קבועה, כי מדובר בהליך פיצוי מזורז בתוך ההליך הפלילי, להבדיל מתביעה אזרחית רגילה שכמובן כל אחד יכול להגיש ולנהל הוכחות ולבקש פיצוי על כל הנזקים שנגרמו לו.

	החסר, שחבר-הכנסת חשב שקיים, קיים רק באופן חלקי, כי הוא דיבר על פיצוי ללא תקרה, ובחוק העונשין כבר יש פיצוי עם תקרה. הסברנו לחבר-הכנסת יאיר פרץ את משמעות התקרה, והוא הבין והסכים אבל ביקש להעלות את התקרה. לכן, בסופו של דבר, ההסכמה היתה שהתיקון יהיה בהכפלת התקרה שקיימת בתוך סעיף 77. התקרה הקיימת היא 114 אלף שקל, והכפלה תגיע ל-228 אלף שקל.

היו"ר איוב קרא:

	האם הוא הסכים?

ענת אסיף:

	כן.

היו"ר איוב קרא:

	כלומר, יש הסכמה גם מבחינתכם.

ענת אסיף:

	כן.

היו"ר איוב קרא:

	זו תקרה, וזה פיצוי עבור כל הנזקים.

ענת אסיף:

	ההבדל היחיד בין זה לבין ההצעה המקורית הוא, שהוא חשב רק על עבירה ספציפית של קטין שנפגע מסמים, ולכן גם ההצעה הזאת נמצאת כאן, בעוד שהסיכום איתו, לקראת הקריאה הטרומית, היה שזה יהיה תיקון בסעיף הכללי כלומר בסעיף 77 לחוק העונשין.

איתן גורני:

	אבל, יהיה אזכור מפורש.

ענת אסיף:

	לא, אין שום צורך באזכור.

איתן גורני:

	אם כך, איך יידעו שזה כפל?

ענת אסיף:

	היום כתוב: "114 אלף שקל", ויהיה כתוב: "228 אלף שקל".

איתן גורני:

	האם זה כל הסעיף?

ענת אסיף:

	כל הסעיף.

שגית אפיק:

	פיצוי בגין כל עבירה.

איתן גורני:

	האם זה אומר שכל מה שכתוב כאן לא יהיה?

ענת אסיף:

	כן. במקום שאתה רואה יהיה כתוב: "תיקון סעיף 77 לחוק העונשין: בסעיף קטן (א) במקום '114' יבוא '228'". אין שום צורך באזכור מפורש.

איתן גורני:

	יש צורך, כי אחרת אנשים לא יודעים. הם יזכו, ואנשים לא יודעים.

ענת אסיף:

	מה זה "אנשים"? מי שצריך לדעת זה התובע. מי שמבקש את הפיצוי זה התובע.

איתן גורני:

	התובע לא יודע, ואנשים לא יודעים.

ענת אסיף:

	פרקליטת המדינה תוציא הנחיות: "לתשומת לבכם, העלו את תקרת הפיצוי. לתשומת לבכם, אפשר לבקש פיצויים גם בעבירות של סמים", למרות שתאמין לי שזה ברור וידוע. זה סעיף שלא משתמשים בו הרבה ולא בגלל שלא יודעים, אלא בגלל שזה איזה שהוא תהליך שבתי-המשפט עוברים שהם צריכים לעשות גם תפקיד של משפט אזרחי ולא רק תפקיד של משפט פלילי. אבל, זה הולך ומתגבר. זה נפוץ בעיקר בעבירות מין.

איתן גורני:

	לפחות שיהיה בחוק אזכור שיגיד לגבי אדם שנפגע כך וכך, כלומר להוציא זאת קצת - לא להגיד "כל עבירה" אלא להכניס בין כל העבירות גם- - -

ענת אסיף:

	איזו הצדקה יש לזה, מעבר לזה שאתה יושב בוועדת הסמים?

איתן גורני:

	אינני יושב בוועדת הסמים, ואני גם סגן המנהל הראשי. אני חושב שיש לי את כל הסיבות בעולם להגיד זאת. אם את רוצה, אתן לך הרצאה של רבע שעה כמה זה עולה ולאלו נזקים זה גורם.

ענת אסיף:

	אין לי שום ויכוח על הנזקים.

איתן גורני:

	חשוב היה לנו לעשות אזכור מיוחד של הדבר הזה. כאן את עושה זאת בתוך הדייסה הכללית.

ענת אסיף:

	האזכור המיוחד יכול להיות בדברי ההסבר.

איתן גורני:

	אני מוכן להתפשר איתך על דבר אחר.

ענת אסיף:

	אינני מתפשרת איתך על כלום. אני מציעה את עמדת ממשלת ישראל.

איתן גורני:

	ברצוני להציע את עמדת הרשות למלחמה בסמים. בעקרון, אני מוכן ללכת לקראת הדבר הזה, אבל לפחות הייתי רוצה שיהיה אזכור בפקודת הסמים, כלומר שייאמר שקטין שנפגע יוכל לתבוע כך וכך לפי סעיף 77.

ענת אסיף:

	זו לא דרך לחקיקה. לא עושים זאת בחקיקה. אפשר לעשות זאת בדברי ההסבר בהחלט בשמחה.

היו"ר איוב קרא:

	אומר מה מפריע לי. אם הוא נפגע או לא, למה שלא חלק מהכסף הזה או כולו ילך לטיפול באותו נפגע.

שגית אפיק:

	הוא ילך לקטין.

ענת אסיף:

	לא. נותנים את הכסף ישירות לנפגע.

חנה גור:

	האם זה ניתן לקטין או למשפחה?

שגית אפיק:

	זה לא משנה.

היו"ר איוב קרא:

	למה לא לתת זאת, למשל, למוסד לגמילה?

ענת אסיף:

	הקונצפציה של הפיצוי לנפגע היא פיצוי לנפגע. החשש שלך הוא שמישהו יקבל את הפיצוי ויעשה בו שימוש לצרכים אחרים.

היו"ר איוב קרא:

	לא רק זה, אלא שהוא ימשיך להשתמש וזו תהיה הונאה.

ענת אסיף:

	זה משהו שבית-המשפט יצטרך לשקול כשהוא מחליט על הפיצוי. עליו לראות את הנפגע לפניו, להתרשם מהנזקים שנגרמו, להתרשם ממה שהוא הולך לעשות עם הכסף ולהחליט אם הוא נותן לו וכמה הוא נותן לו.

איתן גורני:

	למעשה, מוחקים את כל הסיפור.

היו"ר איוב קרא:

	לא. אם לא תהיה מכה בזה שהיא תהיה תביעה מגמתית בסופו של דבר, שום דבר לא יעשו עם הכסף הזה אלא ילכו לקנות מזה סמים אחר כך.

ענת אסיף:

	צריך לסמוך על בית-המשפט. מהי האלטרנטיבה?


היו"ר איוב קרא:

	לשם כך אנו יושבים פה כמחוקקים. זה נעשה כדי להתייעץ. לדעתי, במקרה של קטינים, יש להתנות זאת בכך שזה הולך לטיפול בקטין.

שגית אפיק:

	איך אפשר יהיה לפקח על זה?

חנה גור:

	ע"י אפוטרופוס. או הורים או אפוטרופוס.

ענת אסיף:

	אלו נתונים יהיו בפני בית-המשפט שדן בעבירה הפלילית, בהליך הפלילי נגד סוחר הסמים או נגד מי שהדיח את הקטין לסמים? איזה הליך אתם רוצים שיהיה בבית-המשפט שיבדוק זאת? נניח שמדובר בקטין מכור לסמים והתמכר בסמים בגלל עבירה זו או עבירה אחרת. דרך-אגב, לדעתי, לא יהיו הרבה מקרים שבמשפט של סוחר סמים יידעו בדיוק אלו קטינים הודחו, כלומר בכלל הסיטואציה שישתמשו בסעיף הזה דווקא לנושא של קטינים שניזוקו מסמים הוא בעיניי די נדיר ועובדה שהיום לא כל כך משתמשים בזה, כי לא יודעים.

דוברת:

	זה לא נכון.

איתן גורני:

	אינני יודע מאיפה את לוקחת את כל הדברים האלה. את ממש לא מתמצאת בתחום. את מתמצאת בחוק 'על הכיפאק', אבל בתחום הזה של הסמים את ממש לא מתמצאת.

ענת אסיף:

	לא אמרתי שקטינים לא ניזוקים.

איתן גורני:

	בעבר הייתי שוטר. אנו, המשטרה, תופסים אנשים שמוכרים סמים לקטינים. לקטינים האלה נפתחים תיקים ונסגרים. כשלא נפתחים להם תיקים, הם הולכים לטיפול. הטיפול עולה לנו, לרשות למלחמה בסמים, עולה למדינה ועולה למשפחות הילדים. אם הוא הולך לכפר איזון, זה 10,000 שקל לחודש. אם את אומרת שהוא יקבל פיצוי, הוא יקבל פיצוי וההורים יכולים להכניס זאת לכיס, כמו שאמר היושב-ראש. עלינו לעשות איזו שהיא אבחנה שהכסף הזה באמת ישמש לצרכי הטיפול.

היו"ר איוב קרא:

	טיפול בו, ולא חשוב במה.

דוברת:

	גורם שלישי.
	
ענת אסיף:

	איך עושים זאת? זו לא ההצעה שלנו.

איתן גורני:

	אינני יכול להגיד לך מהשרוול. אבל, הכוונה פה בהצעה היא שזה ישמש להוצאותיו לטיפול רפואי ולגמילה, בין שהתחייב ובין שבקופת בית-המשפט- - -

 ענת אסיף:

	כתוב: "לשלם לקטין".

חנה גור:

	לשלם לקטין זה מסוכן מאד.

היו"ר איוב קרא:

	זה עוד יותר גרוע.

ענת אסיף:

	זאת ההצעה. אני לא הצעתי את ההצעה הזאת.

איתן גורני:

	אם את היית מכניסה בסעיף 77 אמירה שישולם להוצאותיו לטיפול רפואי לגמילה, יכול מישהו לבוא ולשאול: "בוא ונראה לאן הכסף הולך, לפני שאתה מקבל אותו.".

ענת אסיף:

	מי יראה?

איתן גורני:

	אני לא יודע. זה יכול להיות בית-משפט, הרשות או אני לא יודע מי. לפחות יחתום על התחייבות שהכסף שהוא מקבל- - -

ענת אסיף:

	זה אומר למנות לקטין אפוטרופוס במקרים שהוריו לא מתפקדים כאפוטרופוסים.

איתן גורני:

	יכול להיות.

ענת אסיף:

	זה אומר שפקיד סעד צריך לפתוח הליך לפי חוק הנוער (טיפול והשגחה) ולהכריז על הקטין שנזקק ולהתחיל לשלוט בענייניו. זה ממש משהו שהוא סטיה מאד רחוקה מהסעיף הזה. זה דבר שקיים בחוק, וגם היום פקיד סעד יכול לעשות זאת אם מרגישים שאין על מי לסמוך לגבי טיפול בילד. אבל, ההצעה הממוקדת הזאת, שדיברה על פיצוי מהעבריין לנפגע, כל מה שהיא עושה הוא שהיא לוקחת איזה משהו שכבר קיים בחוק אחר.


היו"ר איוב קרא:

	אנו, כמחוקקים, רוצים לעזור למערכת כך שהכסף הזה לא ילך לשווא. קטין יכול להשתמש בזה בכל מיני חלטורות ולבזבז אותו. הוא ישאר נגוע בסמים, ואחר כך שוב צריך להוציא עליו כסף.

ענת אסיף:

	אין לי שום ויכוח. אני רק שואלת אתכם מהי הדרך. היא לבטח לא נמצאת בהצעה הזאת.

איתן גורני:

	לפחות ברמה ההצהרתית צריך שיהיה כתוב באיזה שהוא מקום שזה מיועד לצרכים האלה.

היו"ר איוב קרא:

	בדרך-כלל, ילדים נגועים בסמים גם בבית יש להם נגיעה לסמים, ולכן גם אני מודאג שהורי הקטין שיקחו את הכסף הזה ישתמשו בו.

איתן גורני:

	נכון.

דוברת:

	זה יכול להיות גם היום. ברור לגמרי.

ענת אסיף:

	אין לי שום ויכוח איתכם על זה. ההצעה הזאת ספציפית לא ניסתה לטפל בבעיה הזאת.

איתן גורני:

	כאשר אנו - אל-סם, הרשות למלחמה בסמים, משרד העבודה והרווחה - נבוא לטפל בילד, הרשות, אני, משלמת השנה 2 מליונים ומשהו לטיפול בנערים כאלה. נניח שאני יודע, ואני יודע כי מופנים אלי ע"י שירותי המבחן בבתי המשפט, שהוא קיבל כך וכך פיצויים לצורך כך וכך. אם זה לא כתוב בחוק, ההורים האומרים: "בסדר. קנינו בזה דירה חדשה. אז מה?".

ענת אסיף:

	לא. זה בסעיף 77.

איתן גורני:

	זו היכולת שלי ושל משרד העבודה ורווחה ושל כל הגופים האלה לומר: "קיבלתם כך וכך לצורך טיפול ושיקום". אני לא צריך לשלם זאת.

ענת אסיף:

	מאה אחוז. בסעיף 77 כתוב: "בית-המשפט רשאי לחייב את מי שהורשע לשלם לאדם שניזוק ע"י העבירה סכום שלא יעלה על", וזה יהיה 228 אלף שקלים חדשים, "לפיצוי על נזק או על סבל שנגרם לו". זו מטרת הפיצוי הזה.


איתן גורני:

	זה כללי מדי.

ענת אסיף:

	אפשר לעשות איזו שהיא פניה להנהלת בתי-המשפט שיציינו בתוך ההחלטה שהכסף הזה מיועד לזה. אפשר לבקש מבתי-המשפט להנחות כך את השופטים. אבל, אין שום צורך או הצדקה בכתיבת הדבר הזה. חוק העונשין לא משמש לכתיבת הצהרות. דברי ההסבר יכולים לשמש לזה, הנאומים בכנסת יכולים לשמש בזה וכך גם כל ההנחיות שאחר כך. אין שום הצדקה לכתוב את כל ההסברים האלה בתוך החוק.

היו"ר איוב קרא:

	לא. אז גם השופט יהיה חופשי לקבוע מה שהוא רוצה.

ענת אסיף:

	מה זה "מה שהוא רוצה"? הוא  צריך להתרשם איזה נזק נגרם, והוא צריך לבדוק אם האדם שהורשע יכול לשלם.

היו"ר איוב קרא:

	אבל, בסופו של דבר, לגבי הכסף, השופט לא יתערב לאן ילך אלא אם מוכתב לו.

ענת אסיף:

	אם, נניח, נלך לפי הקו הזה שהחוק יגיד והכסף יכול ללכת רק לזה, מה השופט יעשה עם זה? השופט יכתוב בהחלטה, והכסף יכול ללכת רק לזה. איזה מנגנון יש כדי ללכת לבדוק מה קורה עם זה? זה לא משהו שהוא ממין העניין של ההליך הפלילי.

היו"ר איוב קרא:

	ייקבעו דברים. אנו מוכנים להשאיר את החוק, ולקראת הקריאה השניה והקריאה השלישית  תבואו בהצעה.

ענת אסיף:

	מה זה "מוכנים"? אני לא הצעתי את החוק הזה.

איתן גורני:

	האם אתם רוצים להציע אלטרנטיבה? - תציעו.

היו"ר איוב קרא:

	תציעו אלטרנטיבה, כדי שתהיה שליטה על הכסף הזה.

ענת אסיף:

	מכיון שלחבר הכנסת היה מאד חשוב לעשות משהו בתחום הפיצוי, האלטרנטיבה שלנו- - -


היו"ר איוב קרא:

	לדעתי, גם המציע יאהב זאת.

ענת אסיף:

	אינני מבינה מה אתם מחפשים.

היו"ר איוב קרא:

	אנו רוצים שהכסף יהיה למטרת טיפול בנגוע ולא להתרברבות של הנגוע ולשם קניה חוזרת של סם - הוא ומשפחתו.

חנה גור:

	או שהמשפחה תשתמש בכסף למטרות אחרות.

איתן גורני:

	אינני מבין למה ההתעקשות.

שגית אפיק:

	היא מייצגת את עמדת הממשלה.

איתן גורני:

	היא מייצגת את עמדת משרד המשפטים.

שגית אפיק:

	לא. היא מייצגת את עמדת הממשלה.

ענת אסיף:

	אתם צריכים להבין, שזו הצעת חוק פרטית, ואם הוועדה רוצה להוסיף דברים - הכנסת צריכה להציע אלטרנטיבה ולא הממשלה.

איתן גורני:

	אני מייצג לא פחות. אני ממשרד ראש הממשלה. האם אינני מייצג?!

ענת אסיף:

	עמדת הממשלה בהחלטת ממשלה היא העמדה הרשמית. הפורמליות לא כל כך חשובה. מה שחשוב זה לגופו של עניין.

איתן גורני:

	מה שמציעים זו לא הצעה וזה לא כלום, וחבל על הזמן. לא מכניסים זאת בפקודת הסמים. אפילו כאזכור.


שגית אפיק:

	אם נשאיר זאת בפקודת הסמים ושם נשאיר רק את כפל הפיצוי ונכתוב באופן הצהרתי בפקודת הסמים המסוכנים שלעניין זה הכסף- - -

איתן גורני:

	לפחות.

שגית אפיק:

	ואז, זה גם לא פוגע בחוק העונשין.

היו"ר איוב קרא:

	זה למוסד או לגורמים.

שגית אפיק:

	נחיל את סעיפים 77 ו-78 על- - -

ענת אסיף:

	זה סעיף 77. לא צריך להחיל. זה חל.

איתן גורני:

	בסדר, אבל אפשרי סעיף מפנה. כמה פעמים יש בספר החוקים שבחוק אחד - אפילו בחוק הרשות אראה לך כמה פעמים הוא מפנה לחוקים אחרים - יש הפניה לחוק אחר.

ענת אסיף:

	לא. ההפניה היא לצורך עניינים מהותיים.

איתן גורני:

	זה מהותי לגמרי.

חנה גור:

	זה מהותי לא לתת את הכסף למשפחה או לחולה.

שגית אפיק:

	אני מציעה שנשאיר זאת בפקודת הסמים המסוכנים. נקבע שלעניין הרשעה לפי סעיף 21 יחול כפל הסכום הקבוע בסעיף 77 לחוק העונשין, כאשר הפיצוי ייועד למטרות שיקום- - -

חנה גור:

	השאלה היא איך יישמו זאת אם זה לא יהיה בחוק.


ענת אסיף:

	היא מדברת על החוק.

	אגיב על שני החלקים. לגבי החלק הראשון, אני יודעת שאנו כאן בוועדת הסמים, אבל אינני רואה שום הצדקה למה תקרת הפיצוי לעניין קטין שנפגע מסמים צריכה להיות כפולה מתקרת הפיצוי לקטין שנפגע מהתעללות מינית ע"י בן משפחה שלו, לבחורה שנאנסה או לבני משפחה של מישהו שנרצח באכזריות.

היו"ר איוב קרא:

	אני מסכים איתך.

שגית אפיק:

	את צודקת.

ענת אסיף:

	לכן, זה היה הרעיון: אם מישהו חושב שהתקרה של 114 אלף שקל לא מספיקה ,ודרך אגב עדיין לא נתקלתי בגזר-דין שכולל פיצוי של 114 אלף שקל, ואם רוצים להעלות את התקרה - מקובל, אבל להעלות זאת לכולם.

איתן גורני:

	בסדר.

ענת אסיף:

	לגבי החלק השני, להגיד בפקודת הסמים שלעניין פיצוי לפי סעיף 77, כשמדובר בעבירה לפי סעיף 21 - מה יהיה כתוב? "הפיצוי חייב להיות"?

היו"ר איוב קרא:

	לא "חייב". ייאמר: "הפיצוי יועבר לגורמים לצורך טיפול ושיקום של הנער".

ענת אסיף:

	זה כבר משהו אחר. זה אומר שהפיצוי הוא לא לנפגע אלא למען הנפגע.

היו"ר איוב קרא:

	הוא יופקד, נניח, ברשות למלחמה בסמים, וזה יהיה בהפקדה אצלה לצורך טיפול ושיקום הנער. זו סתם דוגמא.

איתן גורני:

	את יודעת מה? אני מוכן לקבל את זה עלי.

ענת אסיף:

	זה משהו שאני צריכה שהוועדה תנסח את ההצעה מחדש, ואצטרך לחזור איתה לוועדת שרים לחקיקה.

היו"ר איוב קרא:

	לא. אני אומר ונותן רעיון. יכול להיות שיש לכם רעיון יותר טוב.

ענת אסיף:

	לכל מערכת התשלומים בחוק העונשין יש בגדול שני מסלולים: יש את מסלול הקנסות שהולכים לאוצר המדינה, וזה מאד נדיר שאומרים שהכסף ילך לרשות מסויימת.

היו"ר איוב קרא:

	לא לרשות. לא אמרתי זאת.

איתן גורני:

	האם חילוט לא הולך למועצת החילוט?

ענת אסיף:

	חילוט - הכל הולך לאוצר המדינה. יש אולי בשמירת נקיון.

איתן גורני:

	לפי פקודת הסמים, לאן הולך חילוט?

ענת אסיף:

	אני לא יודעת.

איתן גורני:

	בפקודת הסמים חילוט הולך למועצת החילוט שעומדת בראשות הרשות והאפוטרופוס מחזיק את הכסף.

ענת אסיף:

	אני שואלת אותך: הרשות למלחמה בסמים תקבל את הכספים האלה. מה היא תעשה איתם?

היו"ר איוב קרא:

	היא תעביר למוסד שמטפל.

איתן גורני:

	היא תוכל לקבל את זה כפקדון או- - -

היו"ר איוב קרא:

	זה כפקדון.

איתן גורני:

	אני לא לוקח כלום.

ענת אסיף:

	עד כמה שאני מבינה את חלוקת התפקידים, במדינת ישראל מי שאמון על הטיפול בילדים כאלה, ילדים נזקקים, מבחינת חלוקת אחריות, זה משרד הרווחה, וזאת כמובן בשיתוף איתכם.

איתן גורני:

	את כל כך הרבה לא יודעת.

היו"ר איוב קרא:

	אני סתם אומר: אולי למועצה לשלום הילד. אני לא יודע מי. מישהו צריך.

דוברת:

	זו עמותה פרטית.

היו"ר איוב קרא:

	אני לא יודע מי.

איתן גורני:

	לא המועצה לשלום הילד. מי שהיום בארץ מממן, כולל משרד הרווחה, את כל הטיפול האמבולטורי בנוער זה הרשות למלחמה בסמים.

ענת אסיף:

	אבל, אתה מדבר על מימון, ואני מדברת על תפקידים.

איתן גורני:

	היום, קיצצו אותי בכך וכך כסף, ואני הולך לחייב בשנה הבאה כל משפחה שיכולה להרשות לעצמה ב-25% מעלות הטיפול. יש כאלה שלא יכולים להרשות לעצמם, והמדינה תצטרך לשלם. למה שלא העבריין ישלם? את צריכה שבאיזה שהוא מקום בפקודת הסמים, כשאדם מורשע על פקודת הסמים, יהיה כתוב שבית-משפט רשאי לפצות את קרבן העבירה הזאת שנעשתה ע"י הסוחר בסכום כסף כזה וכזה שלא יהיה כפל יותר מאשר לכולם, אבל שישמש להוצאותיו לטיפול רפואי.

היו"ר איוב קרא:

	וזאת, במקרה של הסמים.

ענת אסיף:

	ברגע שהפיצוי הוא לקרבן ואתה אומר שהפיצוי מיועד לזה, עדיין לא עשית את השלב הבא.

איתן גורני:

	ראשית, אני יכול להגיד שהוא יהיה בקופה X.	

ענת אסיף:

	על הדבר הזה ש"יופקד בקופה" או "יימצא בפקדון" אני צריכה שחבר-הכנסת המציע או הוועדה יציעו איזה שהוא מודל, ואני אחזור עם זה לוועדת שרים לחקיקה. אין לי סמכות להסכים.

היו"ר איוב קרא:

	אני מסכים איתך, ואין לנו בעיה. לשם כך, אנו יושבים ומדברים.

דוברת:

	זה עדיין נזק.

פקד לילך מרציאנו:

	לא הכל זה נזק רפואי. לא כל הנזקים שחוֹוים אותם קטינים הם נזקים רפואיים בהכרח שצריך בגינם טיפול גמילה. אם, נניח, אותו נער בשל השימוש שלו בסמים נפלט לתקופה מסויימת ממערכת החינוך והטיפול שהוא צריך והשיקום כדי לחזור למסלול תקין הוא מורים פרטיים, הכסף הזה כן יכול להיות מיועד למורים פרטיים. אם הכסף הזה, נניח, היה הולך ללמידה כטיפול רפואי, איפה זה עומד?

דוברת:

	אני רוצה לתקן.

פקד לילך מרציאנו:

	אני מעלה שאלה, ואני לא יודעת.

היו"ר איוב קרא:

	בקטע הזה אני מתכוון לזה שכל הטיפול שלו, כל דבר שעולה לצורך שיקומו מחדש, זה יכול לכלול את הסכום הזה, ולאו דווקא טיפול רק בשיקומו מבחינת הנגע בסמים.

איתן גורני:

	אם כך, אולי צריך כאן לתקן.

היו"ר איוב קרא:

	אל תשכחו שעם כל הכבוד, נפגע הסמים הוא לא נפגעת אונס וזה עולם אחר לגמרי. אי-אפשר להשוות נפגעת אונס לאדם שעישן או לקח שאכטה של סמים. זה עולם ומלואו, וזה בכלל שונה. שם הייתי מקבל זאת - להעביר לה את כל הפיצויים, מכיון שבאמת הכריחו אותה ממש או שפגעו בה נפשית וכו'. פה יכול להיות שהוא בא וביקש, והיה אסור לאותו בגיר לאפשר לו זאת. זה אומר שהוא אילץ אותו לעשות זאת. יש הבדל. זה משהו אחר לגמרי. לכן, אני מדבר על סעיף הסמים בלבד, ולא על הסעיפים האחרים.

שגית אפיק:

	עדיין יש הבדל בטיפול. אם אנו נפקיד זאת בקופה מסויימת אחת, לפי מה שאני מבינה, זה עלול להיות בעייתי מאד.

חנה גור:

	אני מבקשת לחדד משהו. זה לא נכון שזה לא-רפואי לגבי בני-נוער, כי חלקם כבר בגיל 16-17 מגיעים לחדרי מיון עם תסמונת של תחלואה כפולה, קרי עקב הסמים, בגלל שהם היו חלשים יותר או נוטים למחלת נפש, הם פיתחו מחלת נפש במצב של מסוכּנוּת איומה, והיום זה הולך וגדל יותר ויותר. יותר ויותר נערים עד גיל 18 מגיעים עם התסמונת הזאת, ולכן, כפי שאת אומרת, טיפול עם מורים וכו' זה נהדר לכאלה שהם טיפה יותר חזקים זה נכון וזה בסדר. לגבי התחלואה הכפולה הזאת, כיום בארץ לא קיימים פתרונות. מכניסים את הנוער הזה למחלקות סגורות של בית-חולים פסיכיאטרי, ונגרם להם נזק בלתי-הפיך לכל החיים כי זה מאד טראומטי לשהות עם חולים פסיכוטיים. אותם נערים הם אולי לא בדיוק פסיכוטיים אבל הם כן עם תסמין של מחלת נפש. זה איום ונורא. כיום, בארץ - ד"ר לאטוטה תוכל להעיד על כך - אין פתרונות לנושא הזה. לכן, אני חושבת שהכסף הזה לא רק שהוא צריך להיות מוכפל, הוא צריך להיות באמת בידיים הכי אמונות שיכולות להיות, כלומר שייאמר בחוק שזה יהיה איזה שהוא אפוטרופוס ולא המשפחה. יש משפחות שנגועות בסמים, וזה עובר לדור הבא.

היו"ר איוב קרא:

	נכון. זה הגיוני.

חנה גור:

	צריך שיהיה אפוטרופוס או מי שיקח על עצמו, וכן שיהיה טיפול. צריך שיהיה ניסוח אחר בחוק.

ענת אסיף:

	אני מבינה את הרעיון של לשים את הכסף, כי אינכם סומכים לאן זה יגיע.

היו"ר איוב קרא:

	לא רק סומכים. יש לנו בעיה לממן טיפולים היום, וזה יכול להיות מצב הפוך.

ענת אסיף:

	זה נובע מזה שאינכם סומכים על ההורים ועל המשפחה שאכן ישתמשו בכסף כמו שצריך.

היו"ר איוב קרא:

	כן.

חנה גור:

	נכון.

ענת אסיף:

	אבל, בעצם, מה שאתם אומרים כאן, בצורה גורפת וחד-משמעית, הוא שכל המשפחות האלה אינן משפחות כשירות בישראל בלי שמישהו פתח הליך לפי חוק הכשרות.

איתן גורני:

	את זה לא אומרים.

היו"ר איוב קרא:

	לא אמרתי.

ענת אסיף:

	אבל, זה מה שזה משמיע.


בלנקה לאטוטה:

	זה בגלל שאת אומרת פה בחוק ש"ישאיר לקרבן". "לקרבן" זה קטין, וקטין לא יכול לעשות זאת.

ענת אסיף:

	אז, נותנים להורים.

בלנקה לאטוטה:

	אבל, זה לא כתוב כך.

איתן גורני:

	לא כל ההורים כשירים.

היו"ר איוב קרא:

	קודם כל, צריך שיהיה כתוב בחוק: "להורים". זה לא כתוב.

ענת אסיף:

	זו המשמעות.

היו"ר איוב קרא:

	אין משמעות. קודם כל, זה צריך להיות כתוב. כדאי לכם להגיע לסיכום עם המציע בסוגיה הזאת, כי לדעתי היא משמעותית. 95% מההורים בסדר, ויכול להיות שיש 5% שלא ו-5% זה המון.

חנה גור:

	זה אפילו יותר מ-5%.

היו"ר איוב קרא:

	נניח שזה 5% של הורים שאי-אפשר לסמוך עליהם כי גם הם צורכים. אם כך, מה עשינו בזה?

ענת אסיף:

	אם אני הייתי בית-משפט שהתובע מבקש ממני "יש כאן קטין שנפגע נורא והוא צריך גמילה וכו'", מה שצריך לעשות במקרים האלה הוא שאני הייתי בודקת את העניין ואם הייתי מגיעה למסקנה שיש כאן משפחה שאם אני אתן לה את הכסף הכסף הזה ילך לעוד סמים- - -

היו"ר איוב קרא:

	אם כך, תכתבו זאת בפירוש בחוק שיש שיקול דעת של השופט לאחר קבלת, נניח, חות דעת של הגורמים.


ענת אסיף:

	מה שהייתי עושה כבית-משפט הוא, שהייתי נותנת הודעה לפקיד סעד שיש כאן משפחה ושצריך לפתוח הליך ולמנות אפוטרופוס לקטין. ואז, את הכסף הזה באמת היו נותנים לאפוטרופוס של הקטין.

היו"ר איוב קרא:

	אם כך, אולי אפשר לכתוב זאת.

שגית אפיק:

	זה קיים.

ענת אסיף:

	יש את זה בחוק הנוער (טיפול והשגחה).

איתן גורני:

	אתה ודאי יודע איזה עומס יש היום על פקידי הסעד. כשבא נער שהמשטרה שולחת לאיבחון, אחרי שרוצים לסגור לו את התיק באי-תביעה ולשלוח אותו לטיפול, מחכים 5 ו-8 חודשים.

ענת אסיף:

	זה קצין המבחן.

איתן גורני:

	זה קצין מבחן או קצין סעד. על כולם יש עומס שלא היית מאמינה.

ענת אסיף:

	אני מאמינה.

איתן גורני:

	שני דברים חשובים במה שאת אמרת עלי כנציג הרשות מקובלים עלי: ראשית - שהמקור יהיה בסעיף 77, ושכאן יהיה אזכור, ושנית - שצריך לשבת ולנסח ולעשות את הדברים האלה בהסכמת חברי-הכנסת שהציעו אותם, ואל תשכחו שהם בעלי הבית על ההצעה. צריך לעשות איזה שהוא ניסוח.

ענת אסיף:

	מבחינתי, אל תגרור לי להגיד מה שאני רוצה להגיד.

איתן גורני:

	אם כך, אל תיגררי. אני לא גורר.

	אולי צריך לנסח את הניסוח ולקצר אותו. אני, בפירוש, אומר בשם הרשות למלחמה בסמים שאם הטיפול ושיקום שלנו צריך להיות זה שישגיח על הכספים האלה, ואנו מקבלים כספים מהחילוט ואנו מקבלים כספים מאוצר המדינה, ושאנו נשגיח שהכספים האלה באמת ישמשו לזה - צריך יהיה לחשוב מה קורה אם לא ישתמשו בכל הכסף וכו'. יש דברים שצריך לחשוב עליהם. נניח, שקיבל 200 אלף שקל להשתמש והיה שימוש ב-100 אלף שקל, מה יקרה עם 100 אלף השקל האחרים.

היו"ר איוב קרא:

	אני מוכן לקדם זאת לקריאה ראשונה, ובקריאה השניה והקריאה השלישית צריך להביא הצעה.

ענת אסיף:

	אם אפשר, אני מציעה משהו אחר. אני חושבת שהמרחק בין מה שיש לכם כרגע בפניכם, ההצעה הקיימת או ההצעה שהסכמנו עם חבר-הכנסת, לבין מה שאתם מבקשים הם שני דברים די רחוקים. אני חושבת שצריך לקיים עוד ישיבה ולבוא עם איזו שהיא הצעה יותר מגובשת לפני שיודעים על מה מצביעים. אנו בכלל לא יודעים על מה אנו הולכים.

היו"ר איוב קרא:

	יש עוד שתי קריאות. אני מוכן לאשר זאת לקראת קריאה ראשונה, ובקריאה השניה ובקריאה השלישית אני גם אודיע מעל הבמה שאני מבקש למצוא הסדר. אני אגיד גם לחבר-הכנסת שימצא הסדר לסוגיה הזאת. אני בטוח, שהוא יסכים לזה.

חנה גור:

	אני בטוחה שהוא יסכים לזה כי זה לטובת העניין.

שגית אפיק:

	השאלה היא האם הממשלה תסכים לזה, וזה עלול להיחשב נושא חדש.

ענת אסיף:

	בהתחשב במה שקרה בישיבה פה, אינני יודעת אם הממשלה תתמוך בהצעה הזאת בקריאה ראשונה. אני חושבת, שאני צריכה לחזור.

היו"ר איוב קרא:

	אין שום סיבה בעולם שהממשלה לא תסכים. זה יהיה מצחיק שהיא לא תסכים.

ענת אסיף:

	זה קצת קשה, כי אנו לא יודעים מהו ההסדר. אני מבינה את העקרון, אבל בין זה לבין התרגום של העקרון לשפת החוק המרחק גדול מאד. אני אומרת לכם זאת מבחינה פרוצדורלית.

היו"ר איוב קרא:

	בסדר. אנו עדיין לא הולכים להצביע בקריאה שניה ובקריאה שלישית. המרחק גדול עד שיאושר החוק.

	אני מציע, שאנו נאשר את החוק היום.

שגית אפיק:
	
	מה נאשר? האם נאשר את סעיף 77 בחוק העונשין?


היו"ר איוב קרא:

	נאשר אותו כמו שהוא.

שגית אפיק:

	כמו שהוא כתוב היום, הממשלה מתנגדת לו.

היו"ר איוב קרא:

	אני מציע לאשרו כמו שאתם מציעים.

שגית אפיק:

	אני רק רוצה להבהיר את הדברים: כמו שהם מציעים, זה תיקון הסכום בסעיף 77 לחוק העונשין בלבד.

היו"ר איוב קרא:

	כן. בסדר. אנו מאשרים מה שהממשלה המליצה בלבד.

איתן גורני:

	אנו רוצים- - -

שגית אפיק:

	לא. הוא אמר שמאשרים לפי הממשלה. קריאה שניה וקריאה שלישית - זה ייחשב נושא חדש.

היו"ר איוב קרא:

	אחרי קריאה ראשונה, אנו נבקש מהמציע למצוא הסדר לסוגיה שהעלינו. לדעתי, בסך-הכל, זה יהיה אינטרס של כולם.

איתן גורני:
	בסדר גמור.

היו"ר איוב קרא:

	בסדר.

שגית אפיק:

	אם כך, אנו מאשרים את תיקון סעיף 77 לחוק העונשין, כך שבסעיף קטן (א) במקום "114 אלף שקלים חדשים" יבוא "228 אלף שקלים חדשים".

היו"ר איוב קרא:

	בסדר.

	תודה לכולם. אני נועל את הישיבה.

	הישיבה ננעלה בשעה 10:45.





